Document ID: 32009R0078

EUROOPA PARLAMENDI JA NÕUKOGU MÄÄRUS (EÜ) nr 78/2009,
14. jaanuar 2009,
mis käsitleb mootorsõidukite tüübikinnitust seoses jalakäijate ja teiste haavatavamate liiklejate kaitsega ning millega muudetakse direktiivi 2007/46/EÜ ja tunnistatakse kehtetuks direktiivid 2003/102/EÜ ning 2005/66/EÜ
(EMPs kohaldatav tekst)
EUROOPA PARLAMENT JA EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artiklit 95,
võttes arvesse komisjoni ettepanekut,
võttes arvesse Euroopa Majandus- ja Sotsiaalkomitee arvamust (1),
toimides asutamislepingu artiklis 251 sätestatud korras (2)
ning arvestades järgmist:
(1)
Siseturg on sisepiirideta ala, kus peab olema tagatud kaupade, isikute, teenuste ja kapitali vaba liikumine. Sel eesmärgil on kehtestatud ühenduse tüübikinnituse süsteem mootorsõidukitele. On vaja ühtlustada mootorsõidukite tüübikinnitusele seoses jalakäijate kaitsega esitatavad tehnilised nõuded, et vältida liikmesriigiti erinevate nõuete vastuvõtmist ning tagada siseturu nõuetekohane toimimine.
(2)
Käesolev määrus on üks paljudest eraldiseisvatest õigusaktidest Euroopa Parlamendi ja nõukogu 5. septembri 2007. aasta direktiivi 2007/46/EÜ (millega kehtestatakse raamistik mootorsõidukite ja nende haagiste ning selliste sõidukite jaoks mõeldud süsteemide, osade ja eraldi seadmestike kinnituse kohta (raamdirektiiv)) (3) alusel kehtestatavas ühenduse tüübikinnitusmenetluses. Selleks et saavutada käesoleva määruse esimeses põhjenduses sätestatud eesmärke, tuleks muuta direktiivi 2007/46/EÜ I, III, IV, VI ja XI lisa.
(3)
Kogemused on näidanud, et mootorsõidukeid käsitlevad õigusaktid on sageli väga detailse tehnilise sisuga. Seetõttu on asjakohane võtta direktiivi asemel vastu määrus, et vältida lahknevusi ülevõtmismeetmete vahel ning õigusaktide mittevajalikku hulka liikmesriikides, kuna seda ei ole vaja siseriiklikusse õigusesse üle võtta. Seetõttu tuleb selles valdkonnas järjepidevuse tagamiseks asendada Euroopa Parlamendi ja nõukogu 17. novembri 2003. aasta direktiiv 2003/102/EÜ (jalakäijate ja teiste vähem kaitstud liiklejate kaitse kohta enne kokkupõrget ja kokkupõrke korral mootorsõidukiga) (4) ning Euroopa Parlamendi ja nõukogu 26. oktoobri 2005. aasta direktiiv 2005/66/EÜ (mis käsitleb esikaitsesüsteemide kasutamist mootorsõidukitel), (5) mis sätestab esikaitsesüsteemide paigaldamise ja kasutamise nõuded ning seega jalakäijate kaitse taseme, käesoleva määrusega. Sellest järeldub, et liikmesriigid peavad kehtetuks tunnistama õigusaktid, millega kehtetuks tunnistatavad direktiivid on üle võetud nende siseriiklikkusse õigusesse.
(4)
Direktiivi 2003/102/EÜ rakendamise teise etapi nõuete osas on ilmnenud, et need ei ole täidetavad. Sellega seoses nõuti kõnealuse direktiivi artiklis 5, et komisjon esitaks vajalikud ettepanekud nende nõuete täidetavuse probleemi ületamiseks ning võimaluse korral kasutaks aktiivseid ohutussüsteeme, tagades samal ajal haavatavamatele liiklejatele võimaldatava ohutuse säilimise endisel tasemel.
(5)
Komisjoni tellitud uuring näitab, et jalakäijate kaitset käsitlevaid nõudeid on võimalik oluliselt parandada passiivsete ja aktiivsete meetmete kombineerimise kaudu, mis võimaldab paremat kaitset kui varasemad õigusnormid. Eelkõige on nimetatud aktiivset ohutussüsteemi - pidurivõimendit, mis koos passiivsetes ohutusnõuetes tehtavate muudatustega suurendaks oluliselt jalakäijate kaitse taset. Seepärast on asjakohane kehtestada pidurivõimendisüsteemide uutele mootorsõidukitele paigaldamise kohustus. See ei peaks siiski kõrgetasemelisi passiivseid ohutussüsteeme asendama, vaid neid pigem täiendama.
(6)
Kokkupõrke vältimise süsteemidega varustatud sõidukid ei pea täitma teatud käesolevas määruses sätestatud nõudeid, kuivõrd nad suudavad jalakäijatega kokkupõrkeid vältida, selle asemel et lihtsalt leevendada selliste kokkupõrgete mõju. Pärast tuvastamist, et sellise tehnoloogia kasutamine võib kokkupõrkeid jalakäijatega ja teiste haavatavamate liiklejatega tõhusalt vältida, võib komisjon teha ettepanekuid käesoleva määruse muutmiseks, et võimaldada kokkupõrke vältimise süsteemide kasutamist.
(7)
Kuna linnasisestel teedel kasutatakse üha rohkem raskemaid sõidukeid, on asjakohane, et jalakäijate kaitse õigusnormid ei kehtiks ainult kuni 2 500 kg suurima massiga sõidukite suhtes, vaid pärast kindlat üleminekuperioodi ka seda piiri ületavate M1- ja N1-kategooria sõidukite suhtes.
(8)
Selleks et tagada jalakäijate kaitse võimalikult varakult, peaks tootjatel, kes soovivad taotleda uutele nõuetele vastavat tüübikinnitust enne selle kohustuslikuks muutumist, olema võimalus seda teha, tingimusel et vajalikud rakendusmeetmed juba kehtivad.
(9)
Käesoleva määruse rakendamiseks vajalikud meetmed tuleks vastu võtta vastavalt nõukogu 28. juuni 1999. aasta otsusele 1999/468/EÜ, millega kehtestatakse komisjoni rakendusvolituste kasutamise menetlused (6).
(10)
Komisjonile tuleks eelkõige anda volitus võtta vastu tehnilised eeskirjad katsenõuete ja rakendusmeetmete kohaldamiseks järelevalve tulemuste alusel. Kuna need on üldmeetmed ja nende eesmärk on muuta käesoleva määruse vähem olulisi sätteid, muu hulgas täiendades seda uute vähem oluliste sätetega, tuleb need vastu võtta vastavalt otsuse 1999/468/EÜ artiklis 5a sätestatud kontrolliga regulatiivmenetlusele.
(11)
Sujuva ülemineku tagamiseks direktiivide 2003/102/EÜ ja 2005/66/EÜ sätetelt käesolevale määrusele tuleks käesoleva määruse kohaldamist alates selle jõustumisest teatava ajavahemiku võrra edasi lükata.
(12)
Kuna käesoleva määruse eesmärki, nimelt arendada välja siseturg jalakäijate kaitsele ühtsete tehniliste nõuete kehtestamise teel, ei suuda liikmesriigid piisavalt saavutada ning käesoleva määruse ulatuse tõttu on seda parem saavutada ühenduse tasandil, võib ühendus võtta meetmeid kooskõlas asutamislepingu artiklis 5 sätestatud subsidiaarsuse põhimõttega. Kõnealuses artiklis sätestatud proportsionaalsuse põhimõtte kohaselt ei lähe käesolev määrus nimetatud eesmärgi saavutamiseks vajalikust kaugemale,
ON VASTU VÕTNUD KÄESOLEVA MÄÄRUSE:
I PEATÜKK
SISU, REGULEERIMISALA JA MÕISTED
Artikkel 1
Sisu
Käesoleva määrusega kehtestatakse nõuded mootorsõidukite ja esikaitsesüsteemide ehitusele ja töötamisele, et vähendada sõidukite esiosalt löögi saanud jalakäijate ja teiste haavatavamate liiklejate vigastuste arvu ja raskust ning vältida selliseid kokkupõrkeid.
Artikkel 2
Reguleerimisala
1. Käesolevat määrust kohaldatakse järgmise suhtes:
a)
direktiivi 2007/46/EÜ artikli 3 lõikes 11 ja selle II lisa A osa punktis 1 määratletud M1-kategooria mootorsõidukid, arvestades käesoleva artikli lõiget 2;
b)
direktiivi 2007/46/EÜ artikli 3 lõikes 11 ja selle II lisa A osa punktis 2 määratletud N1-kategooria mootorsõidukid, arvestades käesoleva artikli lõiget 2;
c)
punktides a ja b nimetatud sõidukitele originaalvarustusena paigaldatud või neile sõidukitele paigaldamiseks mõeldud eraldi seadmestikuna turustatavad esikaitsesüsteemid.
2. Käesoleva määruse I lisa punkte 2 ja 3 ei kohaldata:
a)
N1-kategooria sõidukite suhtes ja
b)
N1-kategooria sõidukitest tuletatud M1-kategooria sõidukite suhtes suurima massiga üle 2 500 kg,
milles juhikoha R-punkt asub esiteljest eespool või pikisuunas esitelje keskjoonest maksimaalselt 1 100 mm võrra tagapool.
Artikkel 3
Mõisted
Käesolevas määruses kasutatakse järgmisi mõisteid:
1)
„A-sammas” - kõige eespoolsem ja väljaspoolsem katusetugi, mis ulatub šassiilt sõiduki katusele;
2)
„pidurivõimendisüsteem” - pidurisüsteemi funktsioon, mis tulenevalt juhi pidurdamise näitajatest käivitab hädapidurduse ja sellises olukorras:
a)
abistab juhti maksimaalse pidurduse saavutamisel või
b)
on piisav mitteblokeeruva pidurisüsteemi täielikuks rakendamiseks;
3)
„kaitseraud” - sõiduki eesmine alumine välimine konstruktsioon koos selle külge kinnitatud lisadega, mille eesmärk on kaitsta sõidukit teise sõidukiga aeglasel kiirusel toimuva laupkokkupõrke korral; välja arvatud esikaitsesüsteemid;
4)
„esikaitsesüsteem” - eraldiseisev konstruktsioon või konstruktsioonid, nagu kängururaud või täiendav kaitseraud, mis on lisaks originaalvarustusse kuuluvale kaitserauale ette nähtud sõiduki välispinna kaitsmiseks mingi objektiga kokkupõrke korral, välja arvatud üksnes laternate kaitseks ette nähtud konstruktsioonid, mille mass on alla 0,5 kg;
5)
„suurim mass” - tootja avaldatud suurim tehniliselt lubatud täismass vastavalt direktiivi 2007/46/EÜ I lisa punktile 2.8;
6)
„M1-kategooria sõidukitest tuletatud N1-kategooria sõidukid” - N1-kategooria sõidukid, millel on A-sammastest eespool samasugune üldine konstruktsioon ja kuju nagu varasemal M1-kategooria sõidukil;
7)
„N1-kategooria sõidukitest tuletatud M1-kategooria sõidukid” - M1-kategooria sõidukid, millel on A-sammastest eespool samasugune üldine konstruktsioon ja kuju nagu varasemal N1-kategooria sõidukil.
II PEATÜKK
TOOTJATE KOHUSTUSED
Artikkel 4
Tehnilised nõuded
1. Kooskõlas artikliga 9 tagavad tootjad, et turule viidud sõidukid oleksid varustatud tüübikinnitusega pidurivõimendisüsteemiga vastavalt I lisa punkti 4 nõuetele ning et sellised sõidukid oleksid kooskõlas I lisa punktiga 2 või 3.
2. Kooskõlas artikliga 10 tagavad tootjad, et turule viidud sõidukitele originaalvarustusena paigaldatud või eraldi seadmestikuna turustatavad esikaitsesüsteemid vastaksid I lisa punktidele 5 ja 6.
3. Tootjad esitavad tüübikinnitusasutustele asjakohased andmed sõiduki ja esikaitsesüsteemi spetsifikatsioonide ja katsetingimuste kohta. Andmed sisaldavad teavet, mis on vajalik sõidukile paigaldatud mis tahes aktiivsete ohutusseadmete talitluse funktsionaalseks kontrollimiseks.
4. Eraldi seadmestikuna turustatavate esikaitsesüsteemide puhul esitavad tootjad tüübikinnitusasutustele asjakohased andmed süsteemide spetsifikatsioonide ja katsetingimuste kohta.
5. Eraldi seadmestikuna esikaitsesüsteeme võib levitada, müügiks pakkuda ja müüa ainult koos nimekirjaga sõidukitüüpidest, mille jaoks esikaitsesüsteemile on tüübikinnitus antud, ja selgete paigaldusjuhistega. Paigaldusjuhised sisaldavad paigalduse konkreetseid juhiseid, kaasa arvatud kinnitusviise sõidukitele, mille jaoks seadmestik on heaks kiidetud, ning võimaldavad paigaldada heaks kiidetud osad nimetatud sõidukile viisil, mis on vastavuses I lisa punkti 6 asjaomaste sätetega.
6. Komisjon võtab vastu rakendusmeetmed, millega kehtestatakse tehnilised eeskirjad I lisas esitatud nõuete kohaldamiseks. Meetmed, mille eesmärk on muuta käesoleva määruse vähem olulisi sätteid, muu hulgas täiendades seda uute vähem oluliste sätetega, võetakse vastu vastavalt direktiivi 2007/46/EÜ artikli 40 lõikes 2 osutatud kontrolliga regulatiivmenetlusele.
Artikkel 5
EÜ tüübikinnituse taotlemine
1. Sõidukitüübile EÜ tüübikinnituse taotlemisel seoses jalakäijate kaitsega esitab tootja tüübikinnitusasutusele II lisa 1. osas esitatud näidise põhjal koostatud teatise.
Tootja esitab tüübikinnituse katsete tegemise eest vastutavale tehnilisele teenistusele kinnitatavat sõidukitüüpi esindava sõiduki.
2. Sõidukitüübile EÜ tüübikinnituse taotlemisel seoses sellele esikaitsesüsteemi paigaldamisega esitab tootja tüübikinnitusasutusele II lisa 2. osas esitatud näidise põhjal koostatud teatise.
Tootja esitab tüübikinnituse katsete tegemise eest vastutavale tehnilisele teenistusele kinnitatavat sõidukitüüpi esindava sõiduki koos esikaitsesüsteemiga. Tehnilise teenistuse nõudmisel esitab tootja ka konkreetsed osad ja kasutatud materjalide näidised.
3. Esikaitsesüsteemile kui eraldi tehnilisele seadmestikule EÜ tüübikinnituse taotlemisel esitab tootja tüübikinnitusasutusele II lisa 3. osas esitatud näidise põhjal koostatud teatise.
Tootja esitab tüübikinnituse katsete tegemise eest vastutavale tehnilisele teenistusele ühe kinnitatava esikaitsesüsteemi tüüpi esindava näidise. Tehniline teenistus võib nõuda lisanäidiseid, kui ta peab seda vajalikuks. Näidistele märgitakse selgelt ja kustutamatult taotleja ärinimi või kaubamärk ja tüübimärgistus. Tootja näeb ette koha EÜ tüübikinnitusmärgi kohustuslikuks kinnitamiseks.
III PEATÜKK
LIIKMESRIIKIDE AMETIASUTUSTE KOHUSTUSED
Artikkel 6
EÜ tüübikinnituse andmine
1. Kui asjakohased nõuded on täidetud, annab tüübikinnitusasutus EÜ tüübikinnituse ning väljastab tüübikinnitusnumbri vastavalt direktiivi 2007/46/EÜ VII lisas esitatud numeratsioonile.
2. Tüübikinnitusnumbri 3. osas kasutatakse järgmisi tähemärke:
a)
sõiduki tüübikinnituse puhul seoses jalakäijate kaitsega:
-
„A” kui sõiduk vastab I lisa punktile 2;
-
„B” kui sõiduk vastab I lisa punktile 3;
b)
sõiduki tüübikinnituse puhul seoses sellele esikaitsesüsteemi paigaldamisega või eraldi seadmestikuna turustatava esikaitsesüsteemi tüübikinnituse puhul:
-
„A” kui esikaitsesüsteem vastab I lisa punktile 5 alapunktide 5.1.1.1, 5.1.2.1, 5.2 ja 5.3 kohaldamisel;
-
„B” kui esikaitsesüsteem vastab I lisa punktile 5 alapunktide 5.1.1.2, 5.1.2.1, 5.2 ja 5.3 kohaldamisel;
-
„X” kui esikaitsesüsteem vastab I lisa punktile 5 alapunktide 5.1.1.3, 5.1.2.2, 5.2 ja 5.3 kohaldamisel.
3. Tüübikinnitusasutus ei anna sama numbrit teisele sõiduki või esikaitsesüsteemi tüübile.
4. Lõike 1 kohaldamisel väljastab tüübikinnitusasutus EÜ tüübikinnitustunnistuse, mis on koostatud vastavalt järgmisele:
a)
III lisa 1. osas esitatud näidis sõidukitüübi kohta seoses jalakäijate kaitsega;
b)
III lisa 2. osas esitatud näidis sõidukitüübi kohta seoses sellele esikaitsesüsteemi paigaldamisega;
c)
III lisa 3. osas esitatud näidis eraldi seadmestikuna turustatava esikaitsesüsteemi tüübi kohta.
Artikkel 7
EÜ tüübikinnitusmärk
Iga esikaitsesüsteem, millele on vastavalt käesolevale määrusele antud tüübikinnitus sõiduki tüübikinnituse alusel (seoses sõidukile paigaldatava esikaitsesüsteemiga) või eraldi seadmestikuna turustatava esikaitsesüsteemi tüübikinnituse alusel, vastab käesoleva määruse nõuetele ja sellele antakse vastavalt IV lisa sätetele EÜ tüübikinnitusmärk, mis kantakse esikaitsesüsteemidele.
Artikkel 8
Tüübi muutmine ja kinnitustes muudatuste tegemine
Sõidukil A-sammastest eespool või esikaitsesüsteemil mis tahes muudatuste tegemist, mis mõjutavad sõiduki konstruktsiooni, põhimõõtmeid, välispindade materjale, väliste või sisemiste osade kinnitusmeetodeid ja millel võib olla oluline mõju katsete tulemustele, loetakse muudatuseks vastavalt direktiivi 2007/46/EÜ artiklile 13 ning seega on selliste muudatuste korral vaja uuesti taotleda tüübikinnitust.
Artikkel 9
Ajakava sõidukite suhtes kohaldamiseks
1. Pärast artikli 16 teises lõigus sätestatud kuupäeva keelduvad siseriiklikud ametiasutused jalakäijate kaitsega seotud põhjustel EÜ tüübikinnituse või siseriikliku tüübikinnituse andmisest järgmistele uutele sõidukitüüpidele:
a)
M1-kategooria, mis ei vasta I lisa punktis 4 toodud tehnilistele eeskirjadele;
b)
M1-kategooria suurima massiga mitte üle 2 500 kg, mis ei vasta I lisa punktis 2 või 3 toodud tehnilistele eeskirjadele;
c)
M1-kategooriast tuletatud N1-kategooria suurima massiga mitte üle 2 500 kg, mis ei vasta I lisa punktides 2 ja 4 või punktides 3 ja 4 toodud tehnilistele eeskirjadele.
2. Alates 24. veebruarist 2011 loevad siseriiklikud ametiasutused direktiivi 2007/46/EÜ artikli 26 kohaldamisel jalakäijate kaitsega seotud põhjustel kehtetuks järgmiste uute sõidukite vastavussertifikaadid ning keelavad järgmiste uute sõidukite registreerimise, müügi ja kasutuselevõtmise, mis ei vasta käesoleva määruse I lisa punktis 4 toodud tehnilistele eeskirjadele:
a)
M1-kategooria sõidukid;
b)
M1-kategooria sõidukitest tuletatud N1-kategooria sõidukid suurima massiga mitte üle 2 500 kg.
3. Alates 24. veebruarist 2013 keelduvad siseriiklikud ametiasutused jalakäijate kaitsega seotud põhjustel EÜ tüübikinnituse või siseriikliku tüübikinnituse andmisest järgmistele uutele sõidukitüüpidele:
a)
M1-kategooria suurima massiga mitte üle 2 500 kg, mis ei vasta I lisa punktis 3 toodud tehnilistele eeskirjadele;
b)
M1-kategooriast tuletatud N1-kategooria sõidukid suurima massiga mitte üle 2 500 kg, mis ei vasta I lisa punktis 3 toodud tehnilistele eeskirjadele.
4. Alates 31. detsembrist 2012 loevad siseriiklikud ametiasutused direktiivi 2007/46/EÜ artikli 26 kohaldamisel jalakäijate kaitsega seotud põhjustel kehtetuks järgmiste uute sõidukite vastavussertifikaadid ning keelavad järgmiste uute sõidukite registreerimise, müügi ja kasutuselevõtmise, mis ei vasta käesoleva määruse I lisa punktis 2 või 3 toodud tehnilistele eeskirjadele:
a)
M1-kategooria sõidukid suurima massiga mitte üle 2 500 kg;
b)
M1-kategooria sõidukitest tuletatud N1-kategooria sõidukid suurima massiga mitte üle 2 500 kg.
5. Alates 24. veebruarist 2015 keelduvad siseriiklikud ametiasutused jalakäijate kaitsega seotud põhjustel EÜ tüübikinnituse või siseriikliku tüübikinnituse andmisest järgmistele uutele sõidukitüüpidele:
a)
M1-kategooria suurima massiga üle 2 500 kg, mis ei vasta I lisa punktis 3 toodud tehnilistele eeskirjadele;
b)
N1-kategooria, mis ei vasta I lisa punktides 3 ja 4 toodud tehnilistele eeskirjadele.
6. Alates 24. augustist 2015 loevad siseriiklikud ametiasutused direktiivi 2007/46/EÜ artikli 26 kohaldamisel jalakäijate kaitsega seotud põhjustel kehtetuks uute N1-kategooria sõidukite vastavussertifikaadid ning keelavad nende sõidukite registreerimise, müügi ja kasutuselevõtmise, mis ei vasta käesoleva määruse I lisa punktis 4 toodud tehnilistele eeskirjadele.
7. Alates 24. veebruarist 2018 loevad siseriiklikud ametiasutused direktiivi 2007/46/EÜ artikli 26 kohaldamisel jalakäijate kaitsega seotud põhjustel kehtetuks järgmiste uute sõidukite vastavussertifikaadid ning keelavad järgmiste uute sõidukite registreerimise, müügi ja kasutuselevõtmise:
a)
M1-kategooria sõidukid suurima massiga mitte üle 2 500 kg, mis ei vasta käesoleva määruse I lisa punktis 3 toodud tehnilistele eeskirjadele;
b)
M1-kategooriast tuletatud N1-kategooria sõidukid suurima massiga mitte üle 2 500 kg, mis ei vasta käesoleva määruse I lisa punktis 3 toodud tehnilistele eeskirjadele.
8. Alates 24. augustist 2019 loevad siseriiklikud ametiasutused direktiivi 2007/46/EÜ artikli 26 kohaldamisel jalakäijate kaitsega seotud põhjustel kehtetuks järgmiste uute sõidukite vastavussertifikaadid ning keelavad järgmiste uute sõidukite registreerimise, müügi ja kasutuselevõtmise:
a)
M1-kategooria sõidukid suurima massiga üle 2 500 kg, mis ei vasta käesoleva määruse I lisa punktis 3 toodud tehnilistele eeskirjadele;
b)
N1-kategooria sõidukid, mis ei vasta käesoleva määruse I lisa punktis 3 toodud tehnilistele eeskirjadele.
9. Ilma et see piiraks käesoleva artikli lõigete 1-8 kohaldamist ning tingimusel, et on jõustunud artikli 4 lõike 6 alusel vastu võetud meetmed, ei või siseriiklikud ametiasutused jalakäijate kaitsega seotud põhjustel keelduda tootja taotletud EÜ tüübikinnituse või siseriikliku tüübikinnituse andmisest uuele sõidukitüübile või keelata uue sõiduki registreerimist, müüki või kasutuselevõtmist, kui asjaomane sõiduk vastab I lisa punktis 3 või 4 toodud tehnilistele eeskirjadele.
Artikkel 10
Kohaldamine esikaitsesüsteemide suhtes
1. Siseriiklikud ametiasutused keelduvad EÜ tüübikinnituse või siseriikliku tüübikinnituse andmisest uuele sõidukitüübile seoses sõidukile paigaldatud esikaitsesüsteemiga või eraldi seadmestiku EÜ tüübikinnituse andmisest eraldi seadmestikuna turustatavale uuele esikaitsesüsteemi tüübile, mis ei vasta I lisa punktides 5 ja 6 sätestatud nõuetele.
2. Direktiivi 2007/46/EÜ artikli 26 kohaldamisel uute sõidukite suhtes, mis ei vasta käesoleva määruse I lisa punktides 5 ja 6 sätestatud nõuetele, loevad siseriiklikud ametiasutused esikaitsesüsteemidega seotud põhjustel kehtetuks nende vastavussertifikaadid ning keelavad selliste uute sõidukite registreerimise, müügi ja kasutuselevõtmise.
3. Direktiivi 2007/46/EÜ artikli 28 kohaldamisel kehtivad käesoleva määruse I lisa punktides 5 ja 6 sätestatud nõuded eraldi seadmestikuna turustatavate esikaitsesüsteemide suhtes.
Artikkel 11
Kokkupõrke vältimise süsteemid
1. Kokkupõrke vältimise süsteemidega varustatud sõidukid ei pea komisjoni hinnangu kohaselt jalakäijate kaitsega seonduva sõidukitüübi EÜ tüübikinnituse või siseriikliku tüübikinnituse saamiseks või selliste sõidukite müümiseks, registreerimiseks või kasutuselevõtmiseks täitma I lisa punktides 2 ja 3 sätestatud katsenõudeid.
2. Komisjon esitab hinnangu Euroopa Parlamendile ja nõukogule, lisades vajaduse korral ettepanekud käesoleva määruse muutmiseks.
Kavandatavad meetmed tagavad kaitsetaseme, mille tegelik tõhusus on vähemalt võrdne I lisa punktides 2 ja 3 sätestatuga.
Artikkel 12
Järelevalve
1. Siseriiklikud ametiasutused edastavad komisjonile I lisa punktides 2.2, 2.4 ja 3.2 nimetatud järelevalve tulemused igal aastal hiljemalt tulemuste saamise aastale järgneva aasta 28. veebruariks.
Nende tulemuste edastamise nõue kaotab kehtivuse 24. veebruaril 2014.
2. Komisjon võib käesoleva määruse I lisa punktide 2.2, 2.4 ja 3.2 alusel teostatud järelevalve tulemuste põhjal vastavalt vajadusele võtta vastu rakendusmeetmed.
Meetmed, mille eesmärk on muuta käesoleva määruse vähem olulisi sätteid, muu hulgas täiendades seda uute vähem oluliste sätetega, võetakse vastu vastavalt direktiivi 2007/46/EÜ artikli 40 lõikes 2 osutatud kontrolliga regulatiivmenetlusele.
3. Komisjon jälgib tõhustatud passiivsete ohutusnõuete, pidurivõimendi ja muude aktiivsete ohutustehnoloogiate tehnilisi arenguid haavatavamate liiklejate kaitse parandamise valdkonnas, toetudes tüübikinnitusasutuste ja huvitatud isikute edastatud asjakohasele teabele ning sõltumatutele uuringutele.
4. Hiljemalt 24. veebruariks 2014 vaatab komisjon läbi kõnealuste tõhustatud passiivsete ohutusnõuete teostatavuse ja rakendamise. Komisjon teeb kokkuvõtte käesoleva määruse toimimisest pidurivõimendi ja muude aktiivsete ohutustehnoloogiate kasutamisel ja seoses nende tõhususega.
5. Komisjon esitab Euroopa Parlamendile ja nõukogule aruande ning vajaduse korral ka asjakohased ettepanekud.
Artikkel 13
Karistused
1. Liikmesriigid kehtestavad karistusi käsitlevad sätted, mida kohaldatakse käesoleva määruse sätete rikkumise korral tootjate poolt, ning võtavad kõik vajalikud meetmed nende rakendamise tagamiseks. Ettenähtud karistused on tõhusad, proportsionaalsed ja hoiatavad. Liikmesriigid teavitavad komisjoni nimetatud sätetest hiljemalt 24. augustiks 2010 ning teavitavad viivitamata neid puudutavatest mis tahes hilisematest muudatustest.
2. Vähemalt järgmised rikkumised on karistatavad:
a)
valeandmete esitamine tüübikinnituse andmise menetlusel või tühistamiseni viival menetlusel;
b)
tüübikinnituse saamiseks katsetulemuste võltsimine;
c)
selliste andmete või tehniliste kirjelduse esitamisest hoidumine, mis võib tuua kaasa tüübikinnituse andmisest keeldumise või tühistamise;
d)
teabele juurdepääsu tagamisest keeldumine.
IV PEATÜKK
ÜLEMINEKU- JA LÕPPSÄTTED
Artikkel 14
Direktiivi 2007/46/EÜ muutmine
Direktiivi 2007/46/EÜ muudetakse vastavalt käesoleva määruse V lisale.
Artikkel 15
Kehtetuks tunnistamine
Direktiivid 2003/102/EÜ ja 2005/66/EÜ tunnistatakse kehtetuks alates käesoleva määruse artikli 16 teises lõigus sätestatud kuupäevast.
Viiteid kehtetuks tunnistatud direktiividele käsitatakse viidetena käesolevale määrusele.
Artikkel 16
Jõustumine
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Seda kohaldatakse alates 24. novembrist 2009, välja arvatud artikli 4 lõige 6 ja artikli 9 lõige 9, mida kohaldatakse alates jõustumiskuupäevast, ning artikli 9 lõiked 2-8, mida kohaldatakse alates nendes sätestatud kuupäevadest.
Käesolev määrus on tervikuna siduv ja vahetult kohaldatav kõikides liikmesriikides.
Strasbourg, 14. jaanuar 2009

Labels: 7
8